# Samantha

* Aquest article tracta sobre la cantant valenciana. Vegeu-ne altres significats a «Samantha (desambiguació)».
Samantha Gilabert i Garrido, coneguda monònimament com a Samantha (Beniarrés, 6 de febrer de 1994), és una cantant valenciana. Es va donar a conèixer amb el seu grup musical Cactus i com a concursant en l'onzena edició del concurs de televisió Operación Triunfo 2020. També ha publicat el poemari Temps el 2015 (Petit editor).
Al setembre del 2020, el seu segon senzill, Quiero que vuelvas, va aconseguir ser número 1 a Spotify a més de cinc països de llengua espanyola. La versió valenciana, més íntima, de la mateixa cançó, Espere que tornes, també ha assolit situar-se al número 1 de vendes.
El 2020 va ser membre del jurat del programa d'À Punt Duel de veus, juntament amb Eugeni Alemany i Sole Giménez. Al juny del 2023 va traure el seu nou àlbum Antídoto amb tres cançons en català ("4 vents", "M'han robat el sol" i "Sóc la d'ahir").

## Biografia

Filla de família treballadora, va nàixer amb hipoacúsia neurosensorial. Ha estudiat llenguatge musical, piano, el Grau Mitjà d'Administració i el Grau Superior de Turisme a les Illes Canàries. Sota l'influx de Calle 13 i Orxata Sound System, formà el grup de rap i «electro-urban» de l'escena alternativa valenciana Cactus, amb el qual publicà dos treballs discogràfics amb la producció de Mark Dasousa i que els permeté tocar en festivals com el Festivern. En el seu primer videoclip, «Cactustyle», amb un estilisme d'acord amb la imatge transgressora i macarra de la cançó, Samantha hi aparegué amb un bat de beisbol amb tatxes, agafant la personalitat de Harley Quinn, còmplice i amant del personatge Joker.
A la gala d'inauguració d'Operación Triunfo va cantar una versió del tema clàssic «Que tinguem sort», de Lluís Llach, una reivindicació lingüística en català que coincidí amb un altre episodi reivindicatiu, el fet d'haver estat militant de l'Assemblea de Joves del Comtat.
Al Festival de la Cançó d'Eurovisió 2021 va ser membre del jurat professional de l'Estat espanyol, juntament amb Nerea Rodríguez, Antonio Hueso, María Peláe i David Santisteban.
Amb motiu de la Diada Nacional del País Valencià el 9 d'octubre de 2021, s'ha fet públic un vídeo fet amb el programa À Punt en el qual Samantha interpreta la cançó "Mi tierra", afegint-hi estrofes en valencià, amb la veu de Nino Bravo, el cantant d'Aielo de Malferit.

## Discografia
### Amb Cactus

* Cactus (Halley Supernova, 2018)
* Roma (Halley Supernova, 2019)

### En solitari

* «Sin más» (MúsicaGlobal, senzill, 2020)
* «Espere que tornes» (MúsicaGlobal, senzill, 2020)
* Nada (MúsicaGlobal, EP, 2020)
* Antídoto (2023)

## Referències

* 1 2 Pérez, Moisés. «Samantha, la veu transgressora d'OT». El Temps, 03-02-2020. [Consulta: 9 febrer 2020].
* ↑ «Samantha assoleix l'èxit amb una cançó en valencià». NacióDigital, 21-09-2020. [Consulta: 23 setembre 2020].
* ↑ «Samantha estrena el segon disc, 'Antídoto', i nou videoclip en valencià». À Punt, 23-06-2023. [Consulta: 30 juny 2023].
* ↑ «El tatuatge increïble i emotiu de Samantha, la indepe sorda que guanyarà OT». El Nacional, 16-01-2020. [Consulta: 9 febrer 2020].
* 1 2 «Si volem arribar a ser un país normal, hem de començar a fer música normal». Enderrock, 08-01-2020. [Consulta: 9 febrer 2020].
* ↑ Fuset, Joan. «Cactus, el nou projecte macarra i comercial». Tresdeu, 21-02-2018. [Consulta: 9 febrer 2020].
* ↑ «Una alacantina canta una cançó de Lluís Llach a «Operación Triunfo»». NacióDigital, 13-01-2020. Arxivat de l'original el 2020-01-14. [Consulta: 9 febrer 2020].
* ↑ RTVE.es. «Eurovisión 2021 | Así es el jurado español en el Festival» (en castellà), 23-05-2021. [Consulta: 27 maig 2021].
* ↑ «OT 2020 | "Sin más", de Samantha, mejor estreno de los singles de OT 2020». RTVE, 24-04-2020. [Consulta: 29 maig 2020].
* ↑ «Samantha presenta el seu primer single en català, 'Espere que tornes'». [Consulta: 18 setembre 2020].
* ↑ «Así suena 'Quiero que vuelvas', el single de Samantha tras salir 'OT 2020'» (en castellà). [Consulta: 27 agost 2020].
* ↑ «Samantha se lanza con "Nada"» (en castellà), 20-10-2020. [Consulta: 27 octubre 2020].